el el el el el id el el el el el el el el el el en el el en el el el el en el el el el el el el el el el el en el el en el el en el el en el el el
Οι παραβιάσεις ανθρωπίνων δικαιωμάτων προσβάλλουν την πατρίδα μας κύριε Μητσοτάκη και όχι η ερώτηση μιας δημοσιογράφου - Εφημερίδα Πολιτικά
Σχολιάζοντας το επεισόδιο με την πρωτοφανή επίθεση του πρωθυπουργού Κυριάκου Μητσοτάκη σε Ολλανδή δημοσιογράφο, κατά το οποίο ο Πρωθυπουργός καταφανώς έχασε την ψυχραιμία του όταν ερωτήθηκε για τις επαναπροωθήσεις προσφύγων προς την Τουρκία, ο  Μιχάλης Μπάκας, Συντονιστής του Τομέα Μετανάστευσης και Ασύλου των Οικολόγων ΠΡΑΣΙΝΩΝ δήλωσε σχετικά:
«Αλγεινή εντύπωση προκαλεί η αντίδραση του Πρωθυπουργού σε ερώτηση Ολλανδής δημοσιογράφου για τις καταγγελλόμενες επαναπροωθήσεις προσφύγων και μεταναστών από την Ελλάδα προς την Τουρκία. Ο Πρωθυπουργός χάνοντας την ψυχραιμία του, θεώρησε προσβλητική προς τον ίδιο, αλλά και την Ελλάδα την ευθεία ερώτηση της δημοσιογράφου.
Οι καταγγελίες αυτές δεν εμφανίστηκαν για πρώτη φορά χθες από μια δημοσιογράφο, αλλά για πολλούς μήνες έχουν δημοσιευτεί από διεθνή έγκυρα μέσα όπως το Spiegel, το BBC, οι Times της Νέας Υόρκης, ενώ το θέμα έφτασε στο Ευρωκοινοβούλιο με την αρμόδια Επίτροπο να ζητά από την Ελλάδα να ορίσει ανεξάρτητη αρχή για τον έλεγχο των καταγγελλομένων επαναπροωθήσεων.
Επί της ουσίας ο κ. Μητσοτάκης με την απάντηση του επιβεβαίωσε τις καταγγελίες, αναφέροντας ότι η Ελλάδα σταματά τις βάρκες στη θάλασσα και τις επιστρέφει στην Τουρκία, την οποία θεωρεί «ασφαλή χώρα». Ασφαλής χώρα για ποιους κ. Μητσοτάκη; Για τους πολιτικούς πρόσφυγες που διώκονται από το καθεστώς Ερντογάν είναι ασφαλής χώρα η Τουρκία; Ποιος έχει το δικαίωμα να κρίνει ποιος είναι πρόσφυγας και ποιος όχι σε μια βάρκα που βλέπει μέσα στη θάλασσα; Οι παραβιάσεις ανθρωπίνων δικαιωμάτων προσβάλλουν την πατρίδα μας κύριε Μητσοτάκη και όχι η ερώτηση μιας δημοσιογράφου. Σταματήστε τις επαναπροωθήσεις. Όχι στο όνομα μας».